钦定古今图书集成/明伦汇编/官常典/第052卷 > 祭
## 钦定古今图书集成/明伦汇编/官常典/第052卷 > 祭

周封周公之子于祭。

按《左传僖公二十四年》：富辰曰：“昔周公吊二叔之不
咸，故封建亲戚，以蕃屏周。凡蒋、邢、茅、胙，祭，周公之裔
也。”

〈疏〉正义曰：“伯、仲、叔、季，长幼之次也，故通谓国衰为叔世，将亡为季世。”昔周公伤彼夏、殷二国叔世，疏其亲戚，令使宗族之不同心，以相匡辅，至于灭亡，故封立亲戚为诸侯之君，以为蕃篱，屏蔽周室。言封此以下，文、武、周公之子孙为二十六国也。此二十六国，武王克商之后，下及成、康之世，乃可封建毕矣。非是一时封建，非尽周公所为。富辰尽以其事属周公者，盖以武王克殷，周公为辅，又摄政制礼，成一代大法，虽非悉周公所为，皆是周公之法，故归之于周公耳。昭二十八年传曰：“昔武王克商，光有天下，兄弟之国十有五人，姬姓之国四十人。”彼言由其克商，乃得封建兄弟，归功于武王耳。亦非武王之时已建五十五国，其后不复封人也。昭二十六年传曰：“昔武王克殷，成王靖四方，康王息民，并建母弟，以蕃屏周。”昭九年传曰：“武王成、康之建母弟，以蕃屏周。”则康王之世尚有封国，非独周公时也。且见于经传者，管叔、蔡叔、霍叔，周公摄政之初，以流言见黜，则三叔之国，已是武王封矣。《尚书康诰》之篇，“周公”营洛之时，始封康叔于卫。《洛诰》之篇，周公致政之月，始封伯禽于鲁。《书传》称成王“削桐叶为珪，以封唐叔”，如此之类，不得为武王封也。凡、蒋、邢、茅、胙，祭周公之裔也，岂周公自封哉？周当成王即政之后，或至康王之时始封之耳。

按《路史》：“周公之祚七，长鲁禽父，次凡伯，次伯龄，封蒋
男爵，后以功侯，二十”二世并于楚。次靖渊，封邢侯，爵
灭于卫。次“祭，事文王，受商之命。”次胙，次茅。

穆王十一年，命卿士祭公谋父。

按：《竹书纪年》云云。

穆王十三年春，祭公谋父谏征犬戎。

按《国语》：穆王将征犬戎，祭公谋父谏曰：“不可，先王耀
德不观兵。”夫兵戢而时动，动则威，观则玩，玩则无震。
是故周文公之颂曰：“载戢干戈，载櫜弓矢。我求懿德，
肆于时夏，允王保之。”先王之于民也，茂正其德而厚
其性，阜其财求而利其器用。明利害之乡，以文修之，
使务利而避害，怀德而威畏，故能保世以滋大。昔我
先世后稷，以服事虞夏。及夏之衰也，弃稷弗务。“我先
王不窋，用失其官，而自窜于戎翟之间，不敢怠业，时
序其德，纂修其绪，修其训典，朝夕恪勤，守以惇笃，奉
以忠信，奕世载德，不忝前人。”至于武王，昭前之光明，
而加之以慈和，事神保民，莫不欣喜。商王帝辛大恶
于民，庶民弗忍欣戴武王，以致戎于“商牧。”是先王非
务武也，勤恤民隐而除其害也。夫先王之制，邦内甸
服，邦外侯服，侯卫宾服，蛮夷要服，戎翟荒服。甸服者

祀则修言，有不享则修文，有不贡则修名，有不王则
修德。序成而有不至，则修刑于是乎有刑不祭，伐不
祀，征不享，让不贡，告不王。于是乎有刑罚之辟，有攻
伐之兵，有征讨之备，有威让之令，有文告之辞。布令
陈辞而又不至，则又增修于德，无勤民于远。是以近
无不听，远无不服。今自《大毕》伯仕之终也，犬戎氏以
其职来王，天子曰：“予必以不享征之，且观之兵。其无
乃废先王之训，而王几顿乎？吾闻夫犬戎树惇，能帅
旧德而守终纯固，其有以御我矣。”王不听，遂征之，得
四白狼、四白鹿以归。自是荒服者不至。

按《竹书纪年》：“穆王十三年春，祭公帅师从王西征，次
于阳纡。”

穆王　　　年，王视祭公疾，拜受《党言》。

按《汲冢周书》：“王若曰：‘祖祭公次予小子，虔虔在位，昊
天疾威，予多时溥愆。我闻祖不豫有加，予维敬省不
吊。天降疾病，予畏之威，公其告予懿德’。”祭公拜手稽
首曰：“天子谋父疾，维不瘳，朕身尚在兹，朕魂在于天，
昭王之所勗宅天命。”王曰：“呜呼，公，朕皇祖文王、烈祖
武王，度下国，作陈周。维皇皇上帝度其心，寘之明德，
付俾于四方，用应受天命，敷文在下。我亦维有若文
祖周公暨列祖召公，兹申予小子追学于文武之蔑。
周克龛绍成康之业，以将天命，用夷居之大商之众。
我亦维有若祖祭公之执和周国，保乂王家。”王曰：“公
称丕显之德，以予小子扬文武大勋，弘成康昭考之
烈。”王曰：“公无困我哉！俾百僚乃心率辅弼予一人。”祭
公拜手稽首曰：“允。”乃诏毕桓于黎民。《般》公曰：“天子谋
父，疾维不瘳，敢告天子，皇天，改大殷之命。维文王受
之，维武王大克之，咸茂厥功。维天贞文王之重用威，
亦尚宽壮厥心，康受乂之式用休。亦先王茂绥厥心，
敬恭承之。维武王申大命，戡厥敌。”公曰：“天子自三公
上下，辟于文武，文武”之子孙大开方，封于下土，天之
所锡。武王时，疆土丕维周之〈阙三字〉“后稷之受命，是
永宅之。维我后嗣旁建宗子，丕维周之始并。呜呼，天
子三公监于夏。商之既败，丕则无遗后难。至于万亿
年，守序终之。既毕，丕乃有利宗丕维文王由之。”公曰：
“呜呼，天子！我不则寅哉寅哉，汝无以戾。”〈阙〉罪，疾丧时；
二王大功，汝无以嬖御固庄后，汝无以小谋败大作，
汝无以嬖御士疾；大夫卿士，汝无以家相乱王室，而
莫恤其外，尚皆以时中乂万国。呜呼三公，汝念哉！汝
无泯泯劳芬，厚颜忍丑，时维大不吊哉！昔在先王，亦
维丕以我辟险于难，不失于正，我亦以免没我世。呜
呼三公，予维不起朕疾，汝其皇敬哉！兹皆“保之，曰康
子之攸保，勗教诲之，世祀无绝，不我周有常刑。”王拜
手稽首，党言。

平王四十九年，“冬十二月，祭伯如鲁。”

按《春秋》隐公元年。按《左传》，元年“冬十二月，祭伯来，
非王命也。”

桓王十六年冬，祭伯至鲁，遂逆王后于纪。

按《春秋》桓公八年。按《左传》，八年冬，“祭公来，遂逆王
后于纪，礼也。”

惠王六年春，祭叔聘于鲁。

按《春秋》庄公二十三年。按《穀梁传》，二十三年春，祭
叔来聘。其不言使何也？天子之内臣也，不正其外交，
故不与使也。